## Odluka Ustavnog suda Republike Hrvatske broj U-IIIA-772/2003 od 2. veljače 2005.

### NN 22/2005 (16.2.2005.), Odluka Ustavnog suda Republike Hrvatske broj U-IIIA-772/2003 od 2. veljače 2005.

# USTAVNI SUD REPUBLIKE HRVATSKE

# 415

Ustavni sud Republike Hrvatske,
u Drugom vijeću za odlučivanje o ustavnim tužbama, u sastavu sudac Jasna Omejec, predsjednik Vijeća, te suci Marijan Hranjski, Mario Kos, Ivan Mrkonjić,
Emilija Rajić i Vice Vukojević, članovi Vijeća, odlučujući o ustavnoj tužbi J.
R. iz Z., koju zastupa V. P., odvjetnica u Z., na sjednici održanoj 2. veljače
2005. godine, jednoglasno je donio

## ODLUKU

I. Ustavna tužba se usvaja.

II. Županijski sud u Zagrebu dužan
je donijeti odluku u pred­metu koji se vodi pred tim sudom po žalbi protiv
presude Općinskog suda u Zagrebu, broj: Pn-3397/97 od
1. prosinca 2003. godine, u najkraćemu mogućem roku, ali ne duljem od šest (6)
mjeseci, računajući od prvoga idućeg dana nakon objave ove odluke u »Narodnim
novinama«.

III. Na temelju članka 63.
stavka 3. Ustavnog zakona o Us­tav­nom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositeljici ustavne tužbe J. R. iz Z.,
S. 117B, određuje se primjerena naknada zbog povrede ustavnog prava iz članka
29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) u iznosu od 6.500,00 kuna.

IV. Naknada iz točke III. izreke
ove odluke bit će isplaćena iz državnog proračuna u roku od tri mjeseca od dana
podnošenja zahtjeva podnositeljice Ministarstvu financija Republike Hrvatske za
njezinu isplatu.

V. Ova odluka objavit će se u
»Narodnim novinama«.

```
Obrazloženje
```

1. Podnositeljica ustavne tužbe,
temeljem članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnijela je dana 28. veljače 2003. godine ustavnu
tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 8. travnja 1997. godine
podnositeljica je Općinskom sudu u Zagrebu podnijela tužbu radi naknade štete
protiv tuženice »C. o.« d.d. iz Z.

Ročišta
su održana 4. prosinca 1997., 17. veljače 1998., 15. ožujka 1999. i 13. rujna
2000. godine, te 17. prosinca 2001. godine kada je određeno po prijedlogu
tužiteljice da će se provesti dokaz vještačenjem na okolnosti odlučne za presuđenje. Od Općinskog suda u Velikoj Gorici tražen je na
uvid spis broj: P-703/92 dana 17. veljače 1998., 15. ožujka 1999. i 13. rujna
2000. godine, no spis nije dostavljen iz raznih razloga, u konačnici jer je
tada bio u žalbenom postupku pred Županijskom sudom u Zagrebu. Više puta
traženi su interni akti tuženog ali bez uspjeha.

Ustavna
tužba podnesena je 28. veljače 2003. godine.

Rješenje
o određivanju dokaza vještačenjem (prihvaćeno na ročištu 17. prosinca 2001.
godine) doneseno je 12. svibnja 2003. godine.

Dana
1. prosinca 2003. godine donesena je prvostupanjska presuda te se predmet po žalbi
podnositeljice nalazi na Županijskom sudu od 18. ožujka 2004. godine.

3. PRAVO VAŽNO ZA
USTAVNOSUDSKI POSTUPAK

Odredbom članka 29. stavka 1.
Ustava Republike Hrvatske propisano je:

»Članak 29.

Svatko ima pravo da zakonom
ustanovljeni neovisni i nepristrani sud (...) u razumnom roku odluči o njegovim
pravima i obvezama (...)«.

Odredbom članka 63. Ustavnog
zakona propisano je:

»Članak 63.

(1) Ustavni sud će pokrenuti
postupak po ustavnoj tužbi i prije no što je iscrpljen pravni put, u slučaju
kad o pravima i obvezama stranke (...) nije u razumnom roku odlučio sud (...).

(2) U odluci kojom usvaja
ustavnu tužbu zbog nedonošenja akta u razumnom roku
iz stavka 1. ovoga članka, Ustavni sud će nadležnom sudu odrediti rok za
donošenje akta kojim će taj sud meritorno odlučiti o pravima i obvezama (...)
podnositelja. Rok za donošenje akta počinje teći idućeg dana od dana objave
odluke Ustavnog suda u »Narodnim novinama«.

(3)
U odluci iz stavka 2. ovoga članka Ustavni sud će odrediti primjerenu naknadu
koja pripada podnositelju zbog povrede njegova ustavnog prava koju je sud
učinio kada o pravima i obvezama podnositelja (...) nije odlučio u razumnom
roku. Naknada se isplaćuje iz državnog proračuna u roku od tri mjeseca od dana
podnošenja zahtjeva stranke za njezinu isplatu.«.

*Ustavna tužba je osnovana.*

4. Svoju odluku Ustavni sud
obrazlaže sljedećim utvrđe­njima:

4.1. DULJINA SUDSKOG POSTUPKA

Prvostupanjski parnični postupak
započeo je 8. travnja 1997. godine tužbom podnositeljice Općinskom sudu u
Zagrebu radi naknade štete.

Međutim, duljina postupka ne
uzima se u razmatranje od toga dana već od 5. studenoga 1997. godine kada je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokola broj 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine – Međunarodni ugovori«,
broj 18/97., 6/99. – pročišćeni tekst i 8/99. – ispravak, u daljnjem tekstu:
Zakon o potvrđivanju Konvencije), koja Konvencija u članku 6. stavku 1. jamči,
između ostalog, i pravo na suđenje u razumnom roku.

Ustavna tužba podnijeta je dana
28. veljače 2003. godine, a do toga dana postupak nije pravomoćno okončan, pa
Ustavni sud utvrđuje da je do dana podnošenja ustavne tužbe postupak trajao
ukupno pet (5) godina, deset (10) mjeseci i dvadeset (20) dana, a nakon
stupanja na snagu Zakona o potvrđivanju Konvencije, pa do dana podnošenja
ustavne tužbe postupak je trajao pet (5) godina, tri (3) mjeseca i sedamnaest
(17) dana.

4.2. POSTUPANJE NADLEŽNOG SUDA

Postupak se u razmatranom,
pravno relevantnom razdoblju cijelo vrijeme vodio pred Općinskim sudom u
Zagrebu kao su­dom prvog stupnja. U razdoblju od pet godina, deset mjeseci i
dvadeset dana održana su četiri ročišta. Na ročištu održanom 17. prosinca 2001.
godine određeno je provođenje dokaza vještače­njem da bi rješenje o tome i
imenovanje vještaka Općinski sud donio 12. svibnja 2003. godine, dakle, po
proteku jedne godine, pet mjeseci i pet dana.

4.3. PONAŠANJE PODNOSITELJICE USTAVNE TUŽBE

(TUŽITELJICE U PARNIČNOM POSTUPKU)

Podnositeljica ustavne tužbe kao
tužiteljica u parničnom postupku nije pridonijela duljini postupka.

4.4. SLOŽENOST SUDSKOG PREDMETA

Ustavni sud utvrđuje da nije
riječ o složenom predmetu.

Posebno valja napomenuti da
Ustavni sud razmatra razumnost duljine odlučivanja o pravima i obvezama
stranaka kao jedninstvenu cjelinu, te stoga činjenica
da se predmet na Županijskom sudu nalazi radi odluke o žalbi tek nekoliko
mjeseci, ne otklanja povredu ustavnog prava iz članka 29. stavka 1. Ustava, jer
sveukupno sudski postupak traje oko šest godina, a ustavna tužba je podnijeta u
2003. godini u vrijeme kada postupak pred sudom prvog stupnja još nije bio
okončan.

OCJENA USTAVNOG SUDA

5. Ustavni sud utvrđuje da se predmet vodi u trajanju
duljem od šest godina, te da je Općinski sud u Zagrebu postupao izrazito
neučinkovito, a nije bilo niti odgovarajuće suradnje među sudovima. Imajući u
vidu ukupnu duljinu postupka, neučinkovito postupanje suda, te okolnost da se
postupak cijelo vrijeme vodio pred sudom prvog stupnja, Ustavni sud nalazi da
je povrijeđeno pravo podnositeljici na suđenje u razumnom roku, zajamčeno
člankom 29. stavkom 1. Ustava Republike Hrvatske.

Stoga je u smislu odredbe članka 63. Ustavnog zakona,
donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog
zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakoga pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na
odredbama članka 29. Ustavnog zakona.

8. Predsjednik Županijskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke
u roku osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-772/2003

Zagreb, 2. veljače 2005.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna** **Omejec,** v. r.

Odluka, NN 22/2005-415